“ธนกร” หนุนแนวคิด “ตู่” เล็งหาวันหยุดยาว ส่งเสริมท่องเที่ยวในปท. กระตุ้นศก.
“ธนกร วังบุญคงชนะ” เลขานุการรัฐมนตรีประจำสำนักนายกรัฐมนตรี หนุนแนวคิด “พล.อ.ประยุทธ์” เล็งหาวันหยุดยาว ส่งเสริมท่องเที่ยวในประเทศ กระตุ้นเศรษฐกิจ พร้อมฝากผู้ประกอบการ อย่าฉวยโอกาสขึ้นราคา เอาเปรียบผู้บริโภค
“ธนกร วังบุญคงชนะ” เลขานุการรัฐมนตรีประจำสำนักนายกรัฐมนตรี หนุนแนวคิด “พล.อ.ประยุทธ์” เล็งหาวันหยุดยาว ส่งเสริมท่องเที่ยวในประเทศ กระตุ้นเศรษฐกิจ พร้อมฝากผู้ประกอบการ อย่าฉวยโอกาสขึ้นราคา เอาเปรียบผู้บริโภค
11 ก.ย. 2563

ผู้สื่อข่าวรายงานว่า วันนี้ (11 ก.ย.63) นายธนกร วังบุญคงชนะ เลขานุการรัฐมนตรีประจำสำนักนายกรัฐมนตรี กล่าวแสดงความเห็นด้วยกับแนวคิดของ พล.อ.ประยุทธ์ จันทร์โอชา นายกรัฐมนตรี และรมว.กลาโหม ที่จะให้มีการหาวันหยุดยาวเพื่อส่งเสริมการท่องเที่ยวภายในประเทศที่ได้รับผลกระทบจากสถานการณ์การแพร่ระบาดของเชื้อไวรัสโคโรนา 2019 (โควิด-19)
โดยนายธนกร กล่าวว่า เนื่องจากที่ผ่านมา การที่รัฐบาลประกาศหยุดยาว ส่งผลให้มีนักท่องเที่ยวชาวไทยเดินทางไปท่องเที่ยวจำนวนมาก เกิดการจับจ่ายใช้สอยภายในประเทศ บรรยากาศเป็นไปด้วยความคึกคัก เป็นการช่วยกระตุ้นเศรษฐกิจของประเทศ
  “แต่สิ่งที่อยากจะฝากไว้คือ ผมได้รับการร้องเรียนจากพี่น้องประชาชนว่า ผู้ประกอบการต่างๆ ไม่ว่าจะเป็นร้านค้า โรงแรม และสายการบิน ต่างขึ้นราคาเอาเปรียบผู้บริโภคอย่างมาก จึงอยากฝากให้ผู้ประกอบการเหล่านี้เอาใจเขามาใส่ใจเรา อย่าฉวยโอกาส เพราะวันนี้ไม่มีนักท่องเที่ยวต่างประเทศเข้ามาท่องเที่ยวแล้ว มีแต่นักท่องเที่ยวชาวไทย รัฐบาลจึงส่งเสริมไทยเที่ยวไทย ฝากไปยังผู้ประกอบการต่างๆ ให้เน้นราคาของคนไทย อย่าใช้ราคาต่างชาติ เพราะจะเป็นการเกื้อกูลกันในยามที่บ้านเมืองประสบปัญหาโควิด-19” นายธนกร กล่าว